Empa ho na le ketsahalo e hlollang e tla tloha e etsahala. “Linaka tse leshome tseo u li boneng, le sebata, li tla hloea seotsoa ’me li tla se ripitla le ho se hlobolisa, li tla ja linama tsa sona ’me li tla se chesa ka ho feletseng ka mollo.” (Tšenolo 17:16) Ka tšohanyetso, ho tla etsahala ntho e tšosang, mebuso ea lefatše ea lipolotiki e tla hlasela bolumeli ba bohata ’me e bo felise ka hohle-hohle! Ke eng e tla e susumetsa ho etsa joalo? Buka ea Bibele ea Tšenolo e araba tjena: “Molimo o ho kentse ka lipelong tsa tsona ho phetha monahano oa hae.” (Tšenolo 17:17) Ka sebele Molimo o tla re bolumeli ba bohata bo ikarabelle ka liketso tsohle tse tšabehang tseo bo li entseng ka lebitso la hae. A sebelisa toka e phethahetseng, o tla liha kahlolo a sebelisa mebuso ea lipolotiki eo e leng linyatsi tsa seotsoa.